
הממונה על חוק חופש המידע

	ירושלים, ל' בשבט, תשע"ח 

	15 פברואר , 2018

	בתשובתך נא ציין:

	תיק מס' 350/17


לכבוד










 שלום רב, 

הנדון: בקשה לפי חוק חופש המידע, התשנ"ח-1998.
פנייתך מיום 11/12/2017
במכתבך שבסימוכין ביקשת לדעת האם במהלך שנת 2017 נפתחו הליכים כנגד עובדי ציבור בנוגע להדלפות מחומרים פנימיים; האם זומנו עובדי ציבור לחקירה או חקירה תחת אזהרה בעניין זה; מדוע לא נפתחו הליכים בנושא ומהי מדיניות משרד המשפטים בנוגע לאכיפת עבירות מסוג זה. 
לאחר בדיקת בקשתך הנני להשיבך כדלקמן:

1. במהלך שנת 2017 נפתחו מספר בירורים שעניינם הדלפות. למשל, ידוע לנו על מקרה שבו המשטרה ניהלה חקירה פלילית בנושא האמור לאחר שהוגשה תלונה במשטרה. חקירה זו התמקדה בגורם שפרסם את התוכן המודלף - שלא היה עובד ציבור - ולא בגורם המדליף. אותו גורם שפרסם את התוכן נחקר תחת אזהרה. משהועבר התיק לפרקליטות, ועל דעת המשנה לפרקליט המדינה (תפקידים מיוחדים), הוחלט לסגור את התיק.
2. במהלך שנת 2017 לא זומנו לחקירה או להליך אחר עובדי ציבור בעניין הדלפות ובהתאם לזאת, לא נחקרו עובדי ציבור תחת אזהרה בהקשר זה. יחד עם זאת, יצוין כי ביחס לשלושה מקרים טרם התקבלה החלטה. החלטה בתיקים אלו צפויה להתקבל במועד קרוב. 
3. בקשתך לקבל מידע אודות חקירות שנוהלו או עודן מתנהלות - בכל נושא שהוא - נדחית על פי הוראת סעיף 8(5) לחוק חופש המידע, התשנ"ח-1998, שכן מידע זה מצוי בידי רשות אחרת. הנך מוזמן לפנות למשטרת ישראל בעניין זה, או לגופי חקירה אחרים, בהתאם למידע המבוקש. 
4. כאמור, במספר מצומצם של מקרים נפתחו בירורים שמטרתם להכריע האם לפתוח בהליך בדיקה או בחקירה פלילית. במסגרת הבירורים בוצע איסוף ראשוני של חומרים, לרבות על דרך של קבלת התייחסויות הנוגעות לטיב המידע שהודלף, חומרת הפגיעה שנגרמה או עשויה להיגרם כתוצאה מהדלפתו, וכן הערכה הנוגעת לתוחלת חקירה כאמור, בהינתן המורכבות האינהרנטית בחקירות מסוג זה. 
החלטה בדבר חקירה של הדלפת מידע האסור בגילוי היא רגישה ומורכבת, ומערבת אינטרסים חשובים מתחומים שונים, לעתים נוגדים. מן הצד האחד נשקלים, בין היתר, שיקולים הנוגעים להבטחת שלטון החוק ואמון הציבור על ידי העמדת עבריינים לדין; שיקולים הנוגעים לשמירה על ביטחון המדינה, עת מדובר בהדלפות של סודות ביטחוניים; או שיקולים הנוגעים להליכי החקירה וצנעת הפרט, כשמדובר בהדלפה הנוגעת לחקירה. מן הצד השני ניצבים שיקולים נוספים, ובהם, בין היתר, הקושי האינהרנטי בחקירת הדלפות, בהתחשב בחסיון העיתונאי; חופש העיתונות וזכות הציבור לדעת.
על כן, מדיניות התביעה בעניין הדלפות הינה זהירה ומצמצמת, ונבחנת מעת לעת. 
5. בהמשך לכל האמור לעיל, בימים אלו נעשית עבודת מטה לגיבושה של הנחיית יועץ משפטי לממשלה בנושא, שמטרתה להתוות את מדיניות האכיפה בעבירות הנוגעות להדלפות. הנחיה זו, לכשיגובש נוסחה הסופי, תפורסם באתר משרד המשפטים.


הנני להודיעך כי לפי סעיף 17 לחוק יש בידך לעתור לבית המשפט לעניינים מנהליים כנגד החלטה
זו. 
                                                                                                                    בכבוד רב,


מיטל כץ, עו"ד

הממונה על חוק חופש המידע

משרד המשפטים
צאלח א-דין 29 ירושלים, טלפון 02-6466807 ; פקס'02-6467654 ; hofesh.meida@justice.gov.il

[image: image2.png]


_1166946205

